b"\n_START_ARTICLE_\nJoan Barril i Cuixart\n_START_SECTION_\nBiografia\n_START_PARAGRAPH_\nEn la d\xc3\xa8cada de 1980 va treballar a R\xc3\xa0dio 4 i va compartir els micr\xc3\xb2fons amb professionals com Maria Matilde Almendros, V\xc3\xadctor Alexandre i Enric Frigola. De 2000 a 2005 present\xc3\xa0 el programa matinal La R-p\xc3\xbablica a COM R\xc3\xa0dio i la seva darrera feina va ser la direcci\xc3\xb3 d'El caf\xc3\xa8 de la Rep\xc3\xbablica, un programa radiof\xc3\xb2nic sobre actualitat que s'emetia de 9 a 10 de la nit per Catalunya R\xc3\xa0dio i el programa Qwerty sobre literatura a Barcelona TV. A El caf\xc3\xa8 de la Rep\xc3\xbablica, Barril entrevist\xc3\xa0 durant les seves nou temporades destacades figures del pensament i de la literatura vingudes d'arreu del m\xc3\xb3n, com Zygmunt Bauman o Emili Teixidor._NEWLINE_Com a periodista, va dirigir el setmanari El M\xc3\xb3n i ha estat columnista a diaris com Diari de Barcelona, El Pa\xc3\xads, La Vanguardia i El Peri\xc3\xb3dico de Catalunya. Col\xc2\xb7laborava amb El Peri\xc3\xb3dico de Catalunya fins a l'octubre de 2014, com a articulista de dilluns a divendres i publicant un conte setmanal. A la televisi\xc3\xb3, fou director, al Canal 33 de Catalunya, del programa L'illa del tresor amb Joan Oll\xc3\xa9. Presentava el programa sobre llibres Qwerty a Barcelona Televisi\xc3\xb3. Va ser el fundador i editor de l'editorial Barril & Barral._NEWLINE_Considerat proper a l'entorn socialista, don\xc3\xa0 suport p\xc3\xbablicament a Pasqual Maragall i el 2011 form\xc3\xa0 part del consell assessor de Converg\xc3\xa8ncia i Uni\xc3\xb3 a les eleccions generals espanyoles._NEWLINE_L'octubre de 2014 va ser ingressat per una pneum\xc3\xb2nia de la qual no es va recuperar i que li va provocar la mort la matinada del 13 de desembre de 2014. L'any seg\xc3\xbcent es publica la seva novel\xc2\xb7la p\xc3\xb2stuma La dona imm\xc3\xb2bil."